Den nordjyske tøjkoncern PWT Group, der blandt står bag butikskæden Tøjeksperten, har mandag taget hul på en redningsplan, som skal sikre koncernens overlevelse.

Den nordjyske tøjkoncern PWT Group kæmper for at sikre virksomhedens overlevelse. Koncernen, der blandt andet står bag tøjbutikkerne Tøjeksperten og Wagner, har været hårdt ramt af coronakrisen, og der er nu taget hul på en redningsplan. PWT Group oplyser i en pressemeddelelse, at der mandag er indledt en proces, som betyder, at 20 butikker afvikles, og at 180 ansatte mister deres job. - Det er en hård beslutning, som desværre er absolut nødvendig for at vi kan lykkedes med at redde PWT og dermed et fortsat betydeligt antal arbejdspladser for dygtige medarbejdere. Jeg er frygtelig ked af det overfor de medarbejdere vi vil skulle sige farvel til, men der er desværre ikke andre muligheder, siger CEO i PWT Group, Ole Koch Hansen. Forsøger at undgå konkurs PWT Group har i øjeblikket 84 butikker og 575 medarbejdere, men antallet reduceres altså inden for den nærmeste fremtid. Tøjkoncernen meldte midt i april ud, at der var sat gang i en rekonstruktionsbehandling, hvilket tidligere var kendt som betalingsstandsning. - Arbejdet med at få skabt en ny levedygtig virksomhed, genoprette skaderne fra covid-19 med en samtidig fremtidsoptimeret og tilpasset forretning, sker intenst efter et massivt flertal af kreditorer, gav deres opbakning til en rekonstruktionsplan, siger rekonstruktør, advokat Andreas Kærsgaard Mylin fra Accura. Det er i forbindelse med denne rekonstruktion, at PWT Group vælger at slanke koncernen. - Et tydeligt valg af de stærkeste butikker og brands til fremtiden sammen med en medarbejdertilpasning og den allerede gennemførte afvikling af butikkerne i Norge danner en del af grundlaget for en fremtidig stærk samarbejdspartner for kunder, leverandører, udlejere med videre fremfor en konkurs, som ingen er tjent med og hvor konsekvenserne er langt større for alle parter, siger Andreas Kærsgaard Mylin. PWT Group, som har hovedkontor og logistikcenter i Aalborg, har i forbindelse med redningsplanen indkaldt medarbejderne til samtaler, som vil finde sted i løbet af de kommende dage.